BUDUĆNOST TISKA

Budućnost tiska je neizvjesna. Internet je sve više dostupan sve većem broju ljudi i informacije se na njemu objavljuju prve. Dok do nas stignu novine, eh, to je već stara vijest od jučer.

A kako je do tiskarstva došlo? Ta je priča stvarno komplicirana i tako dugačka da ju je teško sažeti! Možda bi trebalo početi od Sumerana i glinenih pločica, Babilonaca – ovisnika o pisanju, Egipćana s papirusom, ne zaboraviti svitke, a onda, onda su na red stigli Kinezi, koji i dan danas preuzimaju svijet, a počeli su s bambusom, drvenim pločicama, zapisima na skupocjenoj svili i pergamentu, koji su stvorili poseban način preslikavanja svojeg stvarno kompliciranog pisma na kamene ploče i koji je zapravo označio početak tiskarstva. Oni su se prvi dosjetili kamene ploče premazati crnilom i onda to preslikati prvo na svilu, pergament, a zatim i puno jeftiniji papir.

Još su mnoge godine prošle do izuma pravog tiskarskog stroja, do dana kada će knjiga sa svim svojim informacijama biti dostupnija svima, a ne samo bogatima. Mi to danas uzimamo zdravo za gotovo, iako je knjiga u ovo teško doba i dalje preskupa za mnoge. Stari Egipćani su govorili : „Čuvaj knjigu kao vlastitu majku jer ničeg važnijeg na svijetu od knjige nema.“

Doba pravog tiskarstva započinje s Johannesom Gutenbergom, vizionarom i njegovim izumom tiskarskog stroja koji je brzo mogao jeftino umnožiti mnogo knjiga. 1450. godine u njemačkom gradu Mainzu otvara prvu tiskaru. Nažalost, unatoč tako važnom izumu, umire osiromašen i osamljen i za života nije doživio nikakvu slavu. To se djelomično ispravilo nedavno kad je zasluženo proglašen osobom tisućljeća.

Kako to izgleda danas? Ja se isto pitam zašto bi netko trošio novac na knjige ili novine kad je vijest u njima već sinoć objavljena na internetu, znači jutros je već poznata i stara! Nekad su se informacije plaćale gotovo „suhim zlatom“, a danas su baš zbog brzine mreže dostupne svima i besplatne!. Onaj tko želi saznati što je novo to može učiniti iz vlastitog doma, bez odlaska na kiosk ili u knjižaru, samo uključi računalo i to je to! Čak se i lektira može čitati online, uz pomoć uređaja „kindle“. To je sve važno za nas, djecu 21. stoljeća koji obožavamo sva ta brza i moderna pomagala. Mojoj generaciji i meni je danas nezamislivo napraviti neki projekt bez upotrebe računala. Moji su to roditelji mogli raditi jedino u nekoj od knjižnica i to ručno! Mi bismo rekli, kakvo gubljenje dragocjenog vremena, onog za igru na primjer! Priznajem, mi smo brza generacija, želimo sve sad i odmah – eto, ono što će tek sutra biti objavljeno u novinama, ja već večeras vidim! Imam informaciju u ovom trenutku dok pišem ovaj sastavak. To je razlika između moje i generacije mojih roditelja koji su više čitalački tipovi i ništa im ne može nadomjestiti knjigu u rukama. Svako vrijeme nosi svoje – je li moje vrijeme bolje, ne znam ( znam samo da ne mogu zamisliti život bez interneta), stoga mislim da dok god postoji medij koji će informaciju pronijeti za nekoliko sekundi cijelom svijetu, taj isti medij bit će uvijek u prednosti pred onim koji će tu istu informaciju tiskati nekoliko sati kasnije.

Što onda s knjigama i tiskom općenito? Mislim da će pravim knjigoljupcim knjiga i dalje biti na prvom mjestu, svemu usprkos. Ono što je za mene internet i sve ono što ga čini brzim i zanimljivim, to je za sve starije dobra knjiga koju nikakvo računalo ne može zamijeniti.